Уладзімір Мікалаевіч Вішнеўскі

Уладзі́мір Мікала́евіч Вішне́ўскі (нар. , Балотчыцы, Слуцкі раён) — беларускі мастак-графік, кніжны ілюстратар, жывапісец, скульптар, педагог.

 Біяграфія 
 1966—1973 — вучыўся ў Рэспубліканскай школе-інтэрнаце па музыцы і выяўленчым мастацтве імя І. В. Ахрэмчыка.
 1976 — пачаў браць удзел у мастацкіх выстаўках.
 1979 — скончыў аддзяленне графікі Беларускага тэатральна-мастацкага інстытута. Настаўнікамі яго былі Пётр Свентахоўскі і Васіль Шаранговіч. З’яўляецца выдатным майстрам станковай і кніжнай графікі, працуе ў тэхніках афорта, літаграфіі, тэмперы.
 1988 — уступіў у Беларускі саюз мастакоў.
 1995 — атрымаў званне акадэміка графікі Беларускай акадэміі выяўленчага мастацтва.
 1996 — стаў загадчыкам кафедры графікі факультэта выяўленчага мастацтва БДАМ

 Творы 
Мастацтвазнавец Ігар Ціткоўскі так характарызуе творчасць мастака:

Адна з галоўных тэм, што прасочваецца ў творчасці Уладзіміра Вішнеўскага — барацьба дабра і зла. Менавіта раскрыццё гэтай тэмы надае яго кампазіцыям пачуццё дынамікі, унутранай напружанасці і драматызму.

Сюжэты іх звычайна патрабуюць філасофскага, неадназначнага прачытання. Мастак карыстаецца мовай сімвалаў і алегорый, спалучае рэалістычную манеру з гратэскам. Кампазіцыі будуюцца на кантрастных супрацьпастаўленнях светлага і цёмнага, блізкага і дальняга планаў, ракурсаў. Абраная мастаком тэма звычайна раскрываецца ў серыях графічных лістоў. Сярод іх — серыі «Птушкаловы» (каляровы афорт, 1983), «Кірмаш спадзяванняў», «Пабудова чалавека» (1987), «Туга страчанага сусвету» (тэмпера, 1983).

Уладзімір Вішнеўскі з’яўляецца аўтарам ілюстрацый да кніг Уладзіміра Ягоўдзіка «Янка і ружа» (1992) і «Ці вернецца князь Кук?» (1993).

Аформіў кніжныя выданні Якуба Коласа, Кандрата Крапівы, Алеся Разанава, Максіма Лужаніна, Фёдара Дастаеўскага, Алаізы Пашкевіч (Цёткі).

За ілюстрацыі кніг «Вянок беларускіх народных песень» (Мн. 1988) і «Палата кнігапісная» Міколы Нікалаева (Мн. 1993) атрымаў дыпломы беларускіх рэспубліканскіх конкурсаў «Мастацтва кнігі».

Творы мастака знаходзяцца ў Нацыянальным мастацкім музеі Беларусі, Музеі сучаснага выяўленчага мастацтва ў Мінску, у прыватных зборах Беларусі і замежжа.

 Выстаўкі 
 1990 — 1-я біенале графікі ў Калінінградзе, Расія
 1991 — «Bieł Art. Панарама беларускага мастацтва», Варшава, Польшча
 1996 — «Эстамп 96», Мінск
 «Сучасная беларуская графіка» (Цюрых, Швейцарыя)
 2015 — «Будаўніцтва чалавека», Музей сучаснага выяўленчага мастацтва, МінскМузей сучаснага выяўленчага мастацтва

 Крыніцы 

 Спасылкі 
 Вішнеўскі Уладзімір Мікалаевіч
 Алеся Белявец. «Мяжа паміж святлом і небыццём. Мастак Уладзімір Вішнеўскі аб прамоўленым і ўвасобленым».

Катэгорыя:Мастакі Беларусі
Катэгорыя:Графікі Беларусі
Катэгорыя:Члены Беларускага саюза мастакоў
Катэгорыя:Выкладчыкі Беларускай акадэміі мастацтваў
Катэгорыя:Педагогі Беларусі
Катэгорыя:Мастакі XX стагоддзя
Катэгорыя:Мастакі XXI стагоддзя